runetrust/blame-folketinget-dk huggingface dataset:
Colette L. Brix (DF), 2003-11-14:
Er det søfarten, der klager?
Det har fru Line Barfod helt styr på, kan jeg se.
Godt nok!
Nu har jeg snakket med mange organisationer i den sidste tid, og der er også blevet lagt en hel masse materiale frem.
Jeg tror, at den danske handelsflåde er et af de allerbedste arbejdssteder i verden for søfolk, så hvorfor skal vi lave noget om, når vi nu har succes?
Indtjeningen er vokset, jeg tror, Danmark i 1998 fik 10 mia. kr. i nettovalutaindtægt, og det er jo trods alt en slat gysser.
Så er der også noget andet, jeg bliver nødt til at sige.
Officererne er dem, der har med sikkerheden at gøre, og i 70 pct. af flåden er de overordnede danske, og det synes jeg da er positivt.
Jeg kan også sige, at der er 7.769 menige søfolk, og deraf er 4.500 udlændinge, og de tal kan man fæste lid til.
Men det, der vil ske, er jo nøjagtigt det samme som i alle de andre store, internationale firmaer, vi har i Danmark.
B&O er ved at flytte deres produktioner ud, og et stort tekstilfirma i Viborg er ved at flytte ud; selv pakkerummene flytter de ud til andre lande, fordi de danske lønninger ikke kan konkurrere med udlandets.
Hvis vi begynder at indføre restriktioner og ændre en lov, som er vedtaget for 15 år siden, og som har fungeret i 15 år, vil det samme ske her.
Ole Sohn (SF), 2003-11-14:
Jeg er ked af at sige det, men jeg tror simpelt hen, at Dansk Folkeparti har misforstået noget. Jeg er fuldstændig enig; jeg tror ikke, der findes nogen andre landes søfartserhverv, hvor besætningen har det bedre end på danske skibe.
Jeg har ikke kendskab til andet, og i den forbindelse har jeg intet at kritisere dansk søfart og rederierhvervet for, for de gør et glimrende stykke arbejde.
Vi har i øvrigt verdens bedste uddannelse af skibsofficerer, det skal vi være stolte af, og det skal vi støtte.
Det har jeg selv gjort i enhver sammenhæng og vil fortsat gøre det, og vi skal også sørge for at uddanne flere menige.
Det enkle spørgsmål er bare: Hvorfor skal der være andre regler om arbejdstagerrettigheder?
Det er det, jeg ikke kan forstå.
Vi er ikke engang imod, at det danske samfund giver og over årene har givet milliarder i støtte til Danmarks søfartserhverv for at holde lønningerne nede, og den er jo skattefritaget.
Vi giver enorm statsstøtte til det danske rederierhverv, men det er slet ikke det, vi diskuterer.
Vi diskuterer bare, hvorfor de skal have statsstøtte, men ikke engang overholde de almindelige gældende regler, som slagter Jensen, B&O eller Lindøværftet skal overholde.
Det er det eneste, enkle, lille
spørgsmål: Hvorfor skal de have både statsstøtte og ret til ikke at overholde de regler, som alle andre i det danske samfund skal overholde?
Line Barfod (EL), 2003-11-14:
Jeg kan oplyse fru Colette L. Brix om, at jeg taler jævnligt med ganske mange søfolk, og at der er søfolk, der klager, og søfolk, der ikke klager.
Men det er sådan set ikke det, vi diskuterer nu.
Det, vi diskuterer nu, er, hvorvidt man skal have ret til at organisere søfolkene, og hvorvidt de udenlandske søfolk skal have de samme rettigheder som de danske søfolk.
Det er sådan set det, spørgsmålet går på.
Med hensyn til illegal arbejdskraft på arbejdspladser i Danmark har vi haft den store debat om, at det er vigtigt at sikre, at de har de samme arbejdsvilkår og de samme pligter og rettigheder som de danske lønmodtagere.
Hvorfor skal der så gælde noget andet på skibene?
Hvorfor skal man ikke have de samme muligheder for at organisere de udenlandske søfolk, som man har på arbejdspladserne i Danmark?
Colette L. Brix (DF), 2003-11-14:
Jeg må kvittere, for jeg blev rigtig glad, da hr. Ole Sohn og fru Line Barfod roste den danske søfart.
Tak for det, det gjorde mig lidt rolig.
Så med hensyn til om alle skal have ens vilkår: Jeg ønsker, at flåden bliver her i Danmark, og jeg ønsker, at den forbliver intakt.
Jeg og Dansk Folkeparti ønsker ikke og har aldrig ønsket udflagning af dansk skibsfart.
DIS-loven har fungeret i 15 år, og nu snakker man om, hvorvidt den er ulovlig eller ikke ulovlig.
Det må prøves ved en domstol, og hvis den er ulovlig, må det siges til alle dem over hele verden, der laver deres egne regler, at det må man ikke.
Men indtil da er vi sikre og faste i kødet.
Vi rokker os ikke, DIS-loven er her, og vi stemmer for, at den skal blive her.
Ole Sohn (SF), 2003-11-14:
Som jeg har sagt til de foregående ordførere, er jeg stort set enig, når der tales om glæden over dansk søfartserhvervs forhold, de gode indtjeninger, kvaliteten og alle de flotte ting, man kan sige.
Men hvad er det, der gør, at Det Konservative Folkeparti mener, at man ikke skal overholde de anbefalinger og opfordringer, man har fået fra ILO til at bringe DIS-lovens § 10, stk. 2 og 3, i overensstemmelse med de konventioner, som Danmark har ratificeret?
Det vil jeg gerne have et svar på.
Line Barfod (EL), 2003-11-14:
Nu er det blevet sagt mange gange, at det danske søfartserhverv gør det utrolig godt, og det er jeg da enig i.
Men søfartserhvervet er altså også et meget farligt erhverv.
Der er en stor risiko for at komme til skade, og netop derfor er det væsentligt at have nogle stærke, faglige organisationer, der løbende holder øje med og arbejder for at forbedre sikkerheden og gør noget for at hjælpe de mennesker, der er om bord, bl.a. ved at stille krav til uddannelse og andet.
Hvad er det, der gør, at Det Konservative Folkeparti mener, at Danmark som det eneste land i verden af dem, der har et skibsregister, skal nægte fagforeningerne ret til at organisere de udenlandske søfolk og sørge for, at der er en god sikkerhed om bord?
Carina Christensen (KF), 2003-11-14:
Om der skal gælde andre regler for dansk søfart end for andre erhverv?
Jeg vil sige, at vi er meget tilfredse med arbejdsforholdene i den danske handelsflåde, og som Venstres og Dansk Folkepartis ordførere er også vi faktisk meget stolte af arbejdsforholdene, og vi er meget glade for de aftaler, der er indgået ganske frivilligt mellem organisationerne.
Men der er sikkert også ganske udmærkede fagforeninger i andre lande verden over, som vil være i stand til at organisere søfolk, der har bopæl i et andet land.
Så bliver fru Line Barfod ved med at sige, at Danmark er det eneste land, som har disse bestemmelser.
Mig bekendt er vi altså ikke det eneste land, der har det.
Jeg mener, at også Norge har nogle ganske særlige regler på området, men det må hun jo redegøre for.
Ole Sohn (SF), 2003-11-14:
Jeg er opmærksom på, at sprog, også det danske, indeholder en lang række fortolkningsmuligheder, men det kan næppe fortolkes ret meget, at ILO har bemærket sig den danske regerings redegørelse om DIS-loven.
Det er ILO's opfattelse, at § 10, stk. 2 og 3, i loven af 23. juli 1988 om oprettelse af Dansk Internationalt Skibsregister repræsenterer en indblanding i de søfarendes ret til frivillige kollektive forhandlinger - det er da sådan set klokkeklart - og derfor opfordrer de til at bringe paragraffen i overensstemmelse med de konventioner, som Danmark har tiltrådt.
Man kan lukke øjnene for det, og man kan sige, at vi vil optræde på nøjagtig samme måde som alle andre lande, der bryder internationale konventioner.
Det kan man gøre, og det er også en fair holdning at sige
: Vi blæser på de konventioner, vi har skrevet under på, der skal være særrettigheder.
Men man kan ikke fortolke ILO's afgørelse.
Det var sådan set det, mit spørgsmål gik på, men jeg kan også spørge lidt mere generelt: Vil Det Konservative
Line Barfod (EL), 2003-11-14:
Fru Carina Christensen spørger, om det virkelig kan være rigtigt, at Danmark er det eneste land i verden, men det troede jeg sådan set Det Konservative Folkeparti selv havde undersøgt.
Jeg har interesseret mig noget for denne regel, for det undrer mig virkelig, at man har kunnet lave en regel om at forbyde fagforeningerne at tegne overenskomst og organisere folk.
Det er temmelig usædvanligt i dansk ret.
Jeg har spurgt ministeren adskillige gange for at få et svar på, om der er nogen andre lande, men ministeren har indtil nu ikke kunnet komme med noget eksempel på, at der er andre lande.
Ministeren er kommet med en række svar, hvor han prøver at skrive sig ud af det.
Jeg er overbevist om, at der har siddet nogle dygtige jurister, som har skrevet lange, fine forklaringer med henvisninger til domme og andre ting, men der er ikke kommet ét eneste eksempel på, at der er noget andet land i verden, der har en tilsvarende bestemmelse, som forbyder søfartens organisationer at organisere udenlandske søfolk. Man kan jo ikke lade være med at spørge sig selv: Når nu Det Konservative Folkeparti er så varm fortaler for dette forbud, skulle det så være A.P. Møller, der også her har fået en særbehandling, som de får på så mange andre områder?
Er det det, der er forklaringen på, at Danmark som det eneste land i verden har indført en sådan regel?
Carina Christensen (KF), 2003-11-14:
Hr. Ole Sohn vælger at gå herop endnu en gang og læse op fra sit stykke papir, men jeg må bare sige, at jeg holder fast ved, at vi fra konservativ side er hundrede procent enige i den redegørelse, ministeren har givet i dag, og i hans fortolkning af ILO's krav.
Det er klokkeklart for os, det er det åbenbart ikke for hr. Ole Sohn, men vi mener altså, at Danmark lever op til ILO's forpligtelser, og jeg kan også garantere, at for os er det meget vigtigt, at dialogen med ILO fortsætter.
Den har sådan set pågået i 15 år, og vi er sikre på, at regeringen fortsat vil leve op til det.
, så jeg foreslår, at vi afventer den redegørelse, som ministeren selvfølgelig har lovet at komme med.
Ole Sohn (SF), 2003-11-14:
Jeg har ingen papirer med.
Jeg læser ikke op, jeg stiller bare det enkle spørgsmål: Vil Det Konservative Folkeparti tilkendegive her fra Folketingets talerstol, at de vil medvirke til, at Danmark overholder alle de internationale konventioner, som vi har underskrevet?
Ja eller nej?
Line Barfod (EL), 2003-11-14:
Det må jo være nemt at svare på: bare ja eller nej.
Angående spørgsmålet om, hvorvidt Danmark har en bestemmelse, der er unik i forhold til andre landes, havde jeg også troet, at det var ret nemt for ministeren at svare ja eller nej.
Så kom ministeren med nogle lange, lange udredninger, men der er ikke noget som helst eksempel på, at noget andet land har en tilsvarende bestemmelse, og så er det, jeg vil spørge Det Konservative Folkepartis ordfører
Hvis det nu viser sig, at Danmark er det eneste land, der har en sådan bestemmelse, kan det så ikke sætte nogle overvejelser i gang hos De Konservative om, hvad det er, man finder vigtigst: At overholde internationale konventioner og sikre, at de faglige organisationer har ret til at tegne overenskomster?
Eller er man så meget i lommen på A.P. Møller og de store tilskud, man får derfra, at man vælger at fastholde den særregel, der forhindrer de faglige organisationer i at organisere de udenlandske søfolk og sikre dem ordentlige forhold?
Carina Christensen (KF), 2003-11-14:
Til hr. Ole Sohn vil jeg bare gentage, at fra konservativ side mener vi, at Danmark i dag lever op til ILO's konventioner, og vi vil med glæde fortsætte dialogen med ILO.
Vi vil i hvert fald se frem til den fra konservativ side.
Naser Khader (RV), 2003-11-14:
Det Radikale Venstre ønsker at skabe gode og stabile rammer for dansk skibsfart, som kan sikre fortsat vækst til gavn for det danske samfund.
Det Radikale Venstre ser fortsat Dansk Internationalt Skibsregister som en hjørnesten i dansk skibsfartspolitik til bevarelse og udvikling af den danske handelsflåde og dens internationale konkurrenceevne, og DIS er faktisk en radikal opfindelse.
Det var Hans Larsen-Ledet, der i 1988 var hovedkraften bag DIS-registret.
Det Radikale Venstre er også opmærksom på rederierne og dermed DIS' betydning for det såkaldte blå Danmark, altså alle de øvrige industrier og erhverv i Danmark, hvis arbejde relaterer sig til søfarten.
DIS er lige så vigtigt i dag som i 1988.
Konkurrenceevnen er afgørende.
Der foregår generelt en internationalisering i dag, den foregår med særlig hast inden for rederibranchen, og de særlige forhold for rederierne skal ses i det lys.
Rederibranchen er en international branche, som har let ved at etablere sig og flytte til udlandet, og tilsvarende er den svær at underlægge snævre nationale regler.
Ca. 90 pct. af de danske skibe kommer ikke til de danske havne.
På arbejdstagersiden er der også sket en kraftig internationalisering, siden DIS blev indført i l988.
De udenlandske søfolk arbejder ikke uden regler på de danske skibe.
De arbejder efter internationale overenskomstregler, men samtidig gælder dansk lovgivning, bl.a. vedrørende 11-timers-reglen, ferieloven og social beskyttelse.
Alligevel stiller denne udvikling nye udfordringer op.
Det Radikale Venstre er Folketingets internationale parti, og derfor er det væsentligt for os, at internationale konventioner bliver overholdt.
Det er også væsentligt for Det Radikale Venstre at få klarlagt, om der er hold i beskyldningerne om, at loven om DIS er i strid med internationale konventioner.
Der er forskellige fortolkninger af dette punkt.
Men vi skal have disse beskyldninger undersøgt, og derfor er vi i Det Radikale Venstre med i vedtagelsen i dag sammen med V, K og Dansk Folkeparti.
Vedtagelsen opfordrer regeringen til at give en redegørelse om DIS sammenlignet med de øvrige internationale registre, og det mener vi faktisk er en indrømmelse over for kritikken.
Samtidig vil jeg sige, at det gør et stort indtryk på os, når næstformanden i Dansk Metal, Ole Ibsen, udtaler, at DIS er verdens bedste register på alle områder, også når det gælder sikkerhed, arbejdsmiljø og indkvarteringsforhold, plus at arbejderne har anstændige løn- og arbejdsvilkår.
Desuden udtaler Dansk Metal, at de vil gribe ind, hvis en reder groft underbetaler og undertrykker sin besætning.
Alligevel siger vi ja til en redegørelse om en sammenligning af DIS med de øvrige internationale registre, og når redegørelsen kommer, kan vi forholde os til den.
Carina Christensen (KF), 2003-11-14:
Fra konservativ side vil vi gerne slå helt fast, at vi mener, at DIS-loven har været en succes.
Udflagningen er stoppet, målt i tonnage har den danske registrerede handelsflåde aldrig været større, andelen af danskere beskæftiget på DIS-skibe er høj, og den danske handelsflåde er det næststørste eksporterhverv i Danmark målt på total valutaindtjening. Vi deler fuldt ud regeringens holdning: at DIS-loven lever op til de internationale forpligtelser.
Der har siden DIS-lovens vedtagelse i 1988 løbende været en dialog mellem de skiftende regeringer og ILO om DIS, og ILO's seneste undersøgelse af udenlandske søfarendes leve- og arbejdsvilkår i skibe registreret i internationale registre viste da også, at DIS er et kvalitetsregister.
Vi er tilfredse med, at regeringen vil fortsætte dialogen med ILO og løbende redegøre for udviklingen, og vi er også meget tilfredse med de løsninger, der er fundet frem til af en række danske faglige organisationer og de tre rederiforeninger om beskæftigelsen af udenlandske søfarende. Hensigten med disse aftaler er jo netop at sikre, at ansættelsesforholdene er på et internationalt acceptabelt niveau, og ILO er løbende blevet underrettet om også disse løsninger og har noteret sig dem med stor interesse.
Vi ser fortsat Dansk Internationalt Skibsregister som hjørnestenen i dansk skibsfartspolitik til bevarelse og udvikling af den danske handelsflåde og dens internationale konkurrenceevne.
Ole Sohn (SF), 2003-11-14:
Jeg synes, at hr. Naser Khader holdt en fin tale om dansk søfart, og jeg er stort set enig i den.
Jeg er specielt glad for, at hr. Naser Khader entydigt understregede, at Det Radikale Venstre ønsker at overholde alle internationale konventioner, også de der er gældende på søfartsområdet.
Nu er det sådan, at man sammen med V, K og Dansk Folkeparti har sagt ja til et vedtagelsesforslag, som indholdsmæssigt er identisk med de forslag som V og K er kommet med ved samtlige forespørgsler, der har været om DIS: man skal undersøge spørgsmålet, og så skubber man det bare til side.
Derfor vil jeg spørge hr. Naser Khader: Hvis vi kan vise Det Radikale Venstre sort på hvidt, at ILO har behandlet klager over brud på ILO-konventionerne, og at ILO konkret har opfordret den danske regering til at bringe DIS-loven i overensstemmelse med ILO-konventionerne, vil Det Radikale Venstre så lade sig påvirke af en sådan dokumentation?
Line Barfod (EL), 2003-11-14:
Enhedslisten kan være uenig med Socialdemokratiet i mange forskellige ting, men jeg troede dog, vi havde en fælles opfattelse af, at vi går ind for, at der skal være organiserede forhold på arbejdsmarkedet.
Vi går ind for, at man skal have ret til at tegne overenskomster.
Det er såmænd bare det, ILO har stillet krav om, at det skal man også have ret til i forhold til udenlandske søfolk.
Det går jeg ud fra at Socialdemokratiet også lægger i den vedtagelse, og det glæder mig faktisk, at Socialdemokratiet nu har fået øjnene op for, at der er et problem i forhold til disse registre.
Det er et problem, der er påpeget af ILO, og som det fremgår af vedtagelsen, skal man så ændre den danske lovgivning, så den ligesom de øvrige internationale skibsregistre kommer i overensstemmelse med retten til at tegne overenskomst.
Niels Sindal (S), 2003-11-14:
Som jeg sagde til at starte med, er det for os meget vigtigt at få set på de forhold, der hersker omkring ILO og usikkerheden.
Det er derfor, vi har fremsat forslaget, og det er derfor, vi siger til regeringen: Find ud af, hvordan ILO's konventioner skal opfattes i forhold til dansk lovgivning, og hvordan de eventuelt skal implementeres.
Ole Sohn (SF), 2003-11-14:
Når vi har rejst forespørgslen om Dansk Internationalt Skibsregister, og hvilke initiativer regeringen agter at tage for at sikre, at DIS-loven bringes i overensstemmelse med internationale konventioner, ja, så skyldes det to ting.
Det skyldes dels, at denne regering jo har som et varemærke at holde, hvad den lover, og dels at regeringen jo har gjort en dyd af at sige, at den overholder internationale konventioner.
Men vi er altså i en situation her, hvor vi med hensyn til Dansk Internationalt Skibsregister kan konstatere, at Danmark bryder flere af ILO's konventioner, som Danmark har tiltrådt. Vi har ved tidligere lejligheder drøftet DIS-loven, og vi har tidligere besluttet, at man skal prøve at lave analyser og redegøre for, hvordan man kan komme videre.
Og regeringen har faktisk også i ILO-sammenhæng fået iværksat en undersøgelse af forholdene omkring registret, ikke bare det danske, men også andre internationale registre.
Ole Sohn (SF), 2003-11-14:
Det var en meget interessant besvarelse, ministeren her gav Folketinget.
Den logiske konsekvens bør dog være, at regeringen foreslår, at samtlige de erhverv, der handler med omverdenen, der lever af den internationale handel, skal have særregler, at man skal sætte det fagretlige system ud af kraft af hensyn til dansk erhvervsliv og dansk valutaindtjening.
Jeg håber det ikke, men det er et spørgsmål, om det er regeringens forestilling, at når det nu har været sådan en kæmpe succes for dansk søfart, hvorfor så ikke lave nogle tilsvarende restriktioner for andre erhverv, som også er afhængige af den globaliserede udvikling.
Det ville jeg gerne høre ministerens svar på.
Det er jo helt afgørende, at man forholder sig til det, der er kernen i forespørgslen, nemlig om Danmark overholder
de internationale konventioner, eller om vi ikke gør.
Og det er en uomtvistelig kendsgerning, at Danmark af ILO har fået at vide, at Danmark bryder ILO-konventionerne nr. 87 og nr. 98, som Danmark har tiltrådt så langt tilbage som i 1955.
Den daværende regering, den daværende industriminister, Ib Stetter, var da også fuldt ud opmærksom på, at her gik Danmark planken ud, for under fremsættelsestalen i forbindelse med DIS-lovens tilblivelse gjorde han opmærksom på, at her var der tale om en nydannelse i det arbejdsretlige system, men det var nødvendigt af hensyn til de interesser, som den daværende regering ønskede at varetage.
Det, der er en kendsgerning, er, at konventionerne bliver brudt.
Der er altså en direkte opfordring til at bringe dansk lovgivning i overensstemmelse med konventionerne, så ministeren forholder sig noget tvivlsomt til sandheden.
Derfor mener jeg, at regeringen er nødt til at erkende, at den skal bringe dansk lovgivning i overensstemmelse med internationale konventioner, og derfor skal jeg på vegne af SF og Enhedslisten fremsætte følgende: Forslag til vedtagelse
Line Barfod (EL), 2003-11-14:
Jeg er godt klar over, at Venstre går meget op i penge, men jeg synes godt nok, at det var noget af det mest kyniske, jeg længe har hørt, at vi skal glæde os over, hvor godt det går. At man fremsætter et forslag til vedtagelse, hvor Folketinget skal orienteres om tonnage og valutaindtjening.
Ikke ét ord om de mennesker, der kommer i klemme på grund af det her.
Ikke ét ord om, at man som det eneste land i verden har lavet en lovgivning, der gør, at man ikke må organisere søfolkene fra danske fagforeningers side, ikke må hjælpe dem.
Har Venstres ordfører slet ikke set alle de ting, der er kommet frem i pressen i den sidste tid?
Har Venstres ordfører slet ikke læst en eneste af de beretninger om f.eks. en filippinsk sømand, der er kommet til skade og ikke kan få erstatning, fordi de danske fagforeninger ikke kan organisere ham, ikke kan hjælpe ham, ikke har kunnet sørge for, han fik ordentlige rettigheder?
Er Venstre fuldstændig ligeglad med, hvor mange udenlandske søfolk der skal komme til skade og måske miste livet?
Er man kun interesseret i at se på tonnage og valutaindtjening?
Ole Sohn (SF), 2003-11-14:
Kan man ikke sige andet om Venstres forslag til vedtagelse, så kan man sige, at det oser af dårlig samvittighed, for magen til udenomssnak skal man da lede længe efter.
Denne forespørgsel handler overhovedet ikke om, hvorvidt vi skal have en DIS-lov eller ej.
Den handler ikke om dansk skibsfarts vilkår, indtjening.
Der er da ingen i Folketinget, der ikke ønsker dansk skibsfart såvel som hele Danmarks øvrige erhvervsliv de bedste vilkår og held og lykke med deres forehavender.
Derfor vil jeg gerne bede hr. Kim Andersen svare på følgende: Kan hr. Kim Andersen bekræfte, at ILO har opfordret den danske regering til at bringe DIS-lovens § 10, stk. 2 og 3, i overensstemmelse med ILO-konventionerne?
Det er sådan set ganske enkelt.
Det er ikke et spørgsmål om, hvorvidt vi skal ændre DIS-loven.
Det er et spørgsmål om, hvorvidt vi skal bringe den i overensstemmelse med de konventioner, som Danmark har undertegnet.
Kim Andersen (V), 2003-11-14:
Jeg vil meget gerne begynde med at svare hr. Ole Sohn, som har stillet forespørgslen.
ILO har jo ikke bedt den danske regering om at bringe de danske regler i overensstemmelse med ILO-konventionen.
ILO har bedt om, at alle lande sørger for, at deres regler på området er i overensstemmelse med ILO-konventionen.
Der er ikke tale om en specifik henvendelse rettet til den danske regering.
Det er en henstilling om at sikre, at de internationale regler på søfartsområdet overholdes af alle søfartsnationer, og at der er gode og ordnede arbejdsvilkår for de søfarende.
Det mener vi bestemt at vi lever op til fra dansk side,
med eller uden DIS
Der er næppe andre flåder i denne verden,
som giver deres medarbejdere, de søfarende, bedre arbejds- og levevilkår om bord end det, vi ser i den danske handelsflåde.
Til Enhedslistens ordfører vil jeg gerne sige, at hvis det er kynisk at glæde sig over, at det går godt i et erhverv, at der er beskæftigelsesfremgang, at der er gode sociale vilkår for medarbejderne, så har Enhedslistens ordfører og jeg forskellige definitioner af ordet kynisk.
Så er det ikke helt så tungt for mig at blive kaldt kynisk.
Men jeg mener bestemt ikke, at vi er gået til dette med en kynisk tilgang, tværtimod.
Vi ønsker at sikre og udvide beskæftigelsen, vi ønsker, at der skal være de bedst mulige forhold, og det er også det, man har de fælles kontaktfora til at diskutere den slags sager i. Med hensyn til den filippinske sømand vil jeg sige, at vi da jævnligt kommer ud for, at der sker ulykker, og at der er kedelige historier.
Det er der på alle arbejdspladser, det er der også inden for søfarten, men de er i den danske handelsflåde langt færre end i de fleste andre handelsflåder.